ત્રણ કોન્સ્ટેબલ બિલ્ડિંગના ઓટલા પાસે ઊભા રહીને ચાની ચુસકી લઈ રહ્યા હતા. એ ત્રણેય કારની સામે તાકી રહ્યા. ભીખાજીએ નીચે ઊતરીને વિભાકર માટે કારનું બારણું ખોલી આપ્યું. વિભાકર પૂરા આત્મવિશ્વાસ સાથે કારમાંથી બહાર આવ્યો અને ચારે તરફ નજર ફેરવી. પેલા ત્રણ કોન્સ્ટેબલમાંથી એક ચાના કપ સાથે જ ઝડપથી સરકીને અંદર ગયો. એ જોઈને વિભાકરના હોઠ મલક્યા. અંદર જઈને એ કોન્સ્ટેબલ એના સાહેબને વધામણી આપશે કે દોઢ કરોડની ગાડી લઈને કોઈ મોટો શેઠિયો આવ્યો છે! બકરા આ ગયા!